The Case of the Whitechapel Vampire
The Case of the Whitechapel Vampire (srpskohrvatski: Slučaj vampira iz Whitechapela) je kanadski televizijski film iz 2002. godine, posljednji film iz Hallmarkovog serijala o Sherlocku Holmesu. Film je, kao i sva tri ranija, režirao Rodney Gibbons, koji je ovoga puta preuzeo i scenarističke dužnosti, koje je dotad odrađivao Joe Wiesenfeld. Slučaj vampira iz Whitechapela je prvi od četiri filma koji je temeljen na originalnom scenariju, a nije bio adaptacija neke od Doyleovih priča, mada se sličan motiv onome iz filma pojavljuje u priči "The Adventure of the Sussex Vampire". Matt Frewer i Kenneth Welsh su reprizirali svoje uloge Holmesa i Watsona, a u filmu se pojavljuje još i Shawn Lawrence kao brat Marstoke.

Film je sniman u Montrealu u studenom i prosincu 2001. godine, a premijerno je emitiran 27. listopada 2002. godine na Hallmarku.

Radnja 

Sherlock Holmes i dr. Watson rješavaju slučaj misterioznih smrti redovnika u Whitechapelu, predjelu Londona zloglasnom zbog serijskih ubojstava Jacka Trbosjeka. Slučaj je utoliko specifičan što se čini kako je redovnike ubio vampir, odnosno kako u cijeloj priči postoji nadnaravni element, kojeg Holmes negira. Preispitujući različite elemente stvarnosti, Holmes se sukobljava s bratom Marstokeom, ali i Watsonom oko postojanja nadnaravnih elemenata u samom slučaju. Na samom kraju, Holmes, prerušen u redovnika, razotkriva brata Abela kao navodnog vampira, međutim sama prisutnost nadnaravnog elementa ostaje još uvijek sporna.

Glumačka postava 
 Matt Frewer kao Sherlock Holmes, slavni detektiv koji je pozvan da riješi misteriozne smrti u opatiji u Whitechapelu.
 Kenneth Welsh kao dr. John H. Watson, njegov odani prijatelj i suradnik, koji mu pomaže u rješavanju slučaja.
 Shawn Lawrence kao brat Marstoke, voditelj opatije u kojoj se odvijaju ubojstva.
 Tom Rack kao brat Abel, jedan od redovnika.
 Michel Perron kao Attlay Jones, inspektor iz Scotland Yarda.
 Kathleen McAuliffe kao gđa. Hudson, Holmesova i Watsonova stanodavka.

Vanjske veze 
 

TV-filmovi 2002.
Kanadski filmovi
Filmovi na engleskom jeziku
Filmovi o Sherlocku Holmesu